කොළඹ සුගතදාස ක්‍රීඩාංගණයේ ආරම්භ වූ ශ්‍රී ලංකා විවෘත අන්තර්ජාතික බැඩ්මින්ටන් තරගාවලියේ ඊයේ පළමු දිනයේ තරග 56කට ක්‍රීඩක ක්‍රීඩිකාවන් 112ක් තරග බිමට පිවිසියහ.රටවල් 18ක ක්‍රීඩක ක්‍රීඩිකාවන් 190ක සහභාගිත්වයෙන් දින තුනක් පුරා පැවැත්වෙන මේ තරගාවලිය ශ්‍රී ලංකා ක්‍රීඩා ඉතිහාසයේ දැවැන්තම අන්තර්ජාතික බැඩ්මින්ටන් ශූරතාවලිය ලෙස ද සැලකේ.ක්‍රීඩා ඇමැති මහින්දානන්ද අලුත්ගමගේ මහතාගේ ප්‍රධානත්වයෙන් ත්‍රිවිධ හමුදා නැටුම් ගැයුම් මැද ආරම්භ වූ මේ අන්තර්ජාතික බැඩ්මින්ටන් තරගාවලියට ලොව මුල් පෙළේ ක්‍රීඩක ක්‍රීඩිකාවන් සහභාගී වී සිටිති. ‍ලෝක බැඩ්මින්ටන් සම්මේලනය අනුමත කළ මුල් පෙළේ ශ්‍රේණිගත කිරීමේ තරගාවලියක් බැවින් ‍මේ තරගාවලිය වඩාත් උණුසුම් ස්වරූපයක් ගෙන ඇත.ඊයේ පළමු දිනයේ දී ශ්‍රී ලංකා ක්‍රීඩක ක්‍රීඩිකාවන් කිහිපදෙනකුම ජය අත්කර ගැනීමට සමත්වූහ.පිරිමි ඒකල තරගයක දී ඉරන්ත කුකුලගේ 11-21, 21-15 හා 21-10ක් ලෙස තායිලන්තයේ කොරාවි විකුම් පරාජය කළ අතර කාන්තා ඒකල තරගයකදී ඕෂධී කුරුප්පු 21-15ක් හා 21-18ක් ලෙස මැකාවෝ ක්‍රීඩිකා ටෙන් ලොක්ලූ පරාජයට පත් කළාය.කාන්තා ඒකල තරගයක දී බුත්මි හෂිනි ගල්ගමගේ 21-13, 19-21 ක් හා 21-8ක් ලෙස මැකාවෝ රාජ්‍යයේම සොක් මෙන් වොන් ක්‍රීඩිකාව පරාජයට පත් කළාය.පිරිමි ඒකල තරගයකදී චාමික දිනූෂ කරුණාරත්න 19-21, 21-14ක් හා 21-18ක් ලෙස තායිලන්තයේ ටජ්රා‍පොල් නිපුර්මාන් ද, තවත් පිරිමි ඒකල තරගයකදී ප්‍රමෝද්‍ය රණවීර 21-7, 21-12ක් ලෙස ඔස්ට්‍රියාවේ ඇලෙක්සැන්ඩර් සර්වෝ ද පරාජය කළහ.කාන්තා ඒකල තරගයක දී තිළිණි ප්‍රමුදිකා හේන්දහේවා 21-13ක් හා 21-12ක් ලෙස ශ්‍රී ලංකාවේම බුත්මි අසිනි පරාජය කළාය.